

LATVIJAS REPUBLIKA

 **PRIEKUĻU NOVADA PAŠVALDĪBA**

Reģistrācijas Nr. 90000057511, Cēsu prospekts 5, Priekuļi, Priekuļu pagasts, Priekuļu novads, LV-4126

 www.priekuli.lv, tālr. 64107871, e-pasts: dome@priekulunovads.lv

APSTIPRINĀTS

Priekuļu novada domes

2019.gada 25. jūlija

 sēdē (protokols Nr.8, 9.p.)

**Noteikumi par iekšējo trauksmes celšanas sistēmu Priekuļu novada pašvaldībā**

*Izdoti saskaņā ar*

*Trauksmes celšanas likuma 5.panta pirmo daļu*

*un likuma “Par pašvaldībām” 41.panta pirmās daļas 2.punktu*

1. **Vispārīgie noteikumi**
2. Priekuļu novada pašvaldības (turpmāk – Pašvaldības) iekšējās trauksmes celšanas sistēmas noteikumi (turpmāk – noteikumi ) nosaka vienotu kārtību, kādā tiek organizēts un īstenots trauksmes celšanas mehānisms Pašvaldībā un tās iestādēs. Noteikumi ir saistoši visiem Pašvaldības un tās iestāžu darbiniekiem un amatpersonām (turpmāk – darbinieki).
3. Noteikumu mērķis ir veicināt, lai sabiedrības interesēs tiek celta trauksme par pārkāpumiem, nodrošināta trauksmes celšanas mehānisma izveide un darbība, kā arī trauksmes cēlēju pienācīga aizsardzība.
4. Pašvaldība nodrošina trauksmes cēlēja un tā identitātes aizsardzību, trauksmes cēlēja ziņojumā minētās personas identitātes aizsardzību saskaņā ar Trauksmes celšanas likumā noteikto.
5. Noteikumos tiek izmantoti Trauksmes celšanas likumā lietotie termini.
6. Lai nodrošinātu noteikumu un Trauksmes celšanas likuma prasību ievērošanu, ar domes priekšsēdētāja rīkojumu tiek ieceltas 2 (divas) atbildīgās personas trauksmes celšanas jomā (turpmāk – atbildīgās personas).
7. **Trauksmes celšanas jomas**
8. Trauksmes cēlējs var celt trauksmi par šādiem pārkāpumiem:
	1. amatpersonu bezdarbība, nolaidība vai dienesta stāvokļa ļaunprātīga izmantošana;
	2. korupcija;
	3. krāpšana;
	4. publiskas personas finanšu līdzekļu vai mantas izšķērdēšana;
	5. izvairīšanās no nodokļu nomaksas;
	6. sabiedrības veselības apdraudējums;
	7. pārtikas drošības apdraudējums;
	8. būvniecības drošības apdraudējums;
	9. vides drošības apdraudējums;
	10. darba drošības apdraudējums;
	11. sabiedriskās kārtības apdraudējums;
	12. cilvēktiesību pārkāpums;
	13. pārkāpums publisko iepirkumu jomā;
	14. pārkāpums finanšu jomā;
	15. pārkāpums konkurences tiesību jomā;
	16. pārkāpums bērnu tiesību aizsardzības jomā;
	17. izglītības jomas pārkāpums;
	18. pārkāpums sociālās aizsardzības un sociālo pakalpojumu jomā;
	19. pārkāpums Pašvaldības iekšējo normatīvo aktu neievērošanā;
	20. citos jautājumos, kas skar sabiedrībai būtiskas intereses.
9. **Ziņošanas kārtība**
10. Trauksmes cēlējs ziņojumā sniedz skaidru un pārdomātu informāciju norādot faktus un personu vārdus, iesniedz ievērojot Iesniegumu likumā 3.pantā noteikto. Ziņojumā pievieno iespējamos likumpārkāpuma pierādošos dokumentus (dokumentu kopijas, kas ir personas rīcībā, fotogrāfijas, e – pasta sarakstes kopijas u.tt.).
11. Trauksmes cēlējs ziņojumu iesniedz, izmantojot trauksmes cēlēja ziņojuma veidlapu (pielikumā).
12. Trauksmes cēlēja ziņojumu var iesniegt arī brīvā formā ar norādi “trauksmes cēlēja ziņojums”.
13. Trauksmes cēlēja ziņojums iesniedzams:
	1. nosūtot uz e – pasta adresi: trauksme@priekulunovads.lv;
	2. ievietojot Priekuļu novada domes “Trauksmes cēlēju ziņojums” kastē, Priekuļu valsts un pašvaldības vienotais klientu apkalpošanas centrs;
	3. nosūtot pa pastu ar norādījumu “Trauksmes ziņojums” uz adresei Cēsu prospekts 5, Priekuļi, Priekuļu pagasts, Priekuļu novads, LV-4126.
14. Trauksmes cēlēju iesniegtā dokumentācija (iesniegums, tam pievienotie dokumenti, fotogrāfijas u.tt.) (turpmāk – ziņojums) tiek glabātas slēdzamā skapī un kvalificējamas kā ierobežotas pieejamības informācija. Informācija ir pieejama personām, kas ir atbildīgas par Trauksmes sistēmas nodrošināšanu Pašvaldībā.
15. **Ziņojumu reģistrēšanas un izskatīšanas kārtība**
16. Saņemto trauksmes ziņojumu atbildīgā persona:
	1. reģistrē speciāli izveidotā reģistrā;
	2. gadījumā, ja tiek saņemts mutisks trauksmes cēlēja ziņojums, to noformē rakstiski un reģistrē;
	3. nosaka, vai ziņojums ir trauksmes cēlēja ziņojums;
	4. pseidonimizē trauksmes cēlēja ziņojumā norādītos personu datus;
	5. sniedz atbildes vēstuli trauksmes cēlējam par ziņojuma atzīšanu par trauksmes cēlēja ziņojumu vai par ziņojuma pārsūtīšanu kompetentai institūcijai pēc piederības;
	6. nosūta trauksmes cēlējam vēstuli par ziņojuma izskatīšanas gaitu;
	7. sazinās un sniedz informāciju par iesniegtajiem trauksmes cēlēju ziņojumiem trauksmes cēlēju kontaktpunktam un citām institūcijām.
17. 7 (septiņu) dienu laikā pēc trauksmes cēlēja iesnieguma saņemšanas atbildīgā persona izvērtē iesnieguma pirmšķietamu atbilstību Trauksmes celšanas likumā noteiktajām trauksmes celšanas pazīmēm un pieņem lēmumu par iesnieguma atzīšanu par trauksmes cēlēja ziņojumu.
18. Ziņojuma izskatīšanas procesā, uz domes priekšsēdētāja rīkojuma pamata tiek nozīmēta kompetenta un godprātīga darba grupa 3 (trīs) cilvēku sastāvā, kas izskata trauksmes ziņojumu.
19. Triju dienu laikā pēc tam, kad pieņemts lēmums atzīt vai neatzīt iesniegumu par trauksmes cēlēja ziņojumu, atbildīgā persona par to informē iesniedzēju, nosūtot viņam atbildes vēstuli. Atbildes vēstuli ziņojuma iesniedzējam paraksta darbinieks, kuram ir deleģētas šādas tiesības.
20. Ja saņemtais iesniegums nav Pašvaldības kompetencē, atbildīgā persona to 10 (desmit) dienu laikā no saņemšanas dienas pārsūta izskatīšanai pēc piekritības.
21. **Sabiedrības informēšana par atklātajiem pārkāpumiem**
22. Lai veicinātu sabiedrības izpratni par ieguvumiem no trauksmes celšanas un ziņojumā atklātiem pārkāpumiem, un to risināšanas kārtību, ņemot vērā, ka trauksmi ceļ sabiedrības interesēs, pašvaldība sniedz ziņas par pārkāpumiem, kas atklāti pateicoties trauksmes cēlējiem.
23. **Trauksmes cēlēja tiesiskā aizsardzība**
24. Lai neradītu apdraudējumu trauksmes cēlēja identitātes aizsardzībai, Pašvaldība nodrošina trauksmes cēlēja personas datu pienācīgu aizsardzību:
	1. informācijas apritē ievēro īpašu rūpību;
	2. iesaista pēc iespējas mazāk personas;
	3. aizliegts radīt jebkādas nelabvēlīgas sekas personai trauksmes celšanas dēļ, ja tā trauksmi cēlusi saskaņā ar likumā noteiktām prasībām.
25. Gadījumā, ja trauksmes celšanas dēļ tomēr ir radītas nelabvēlīgas sekas, personai ir tiesības uz Trauksmes celšanas likumā norādītajiem aizsardzības pasākumiem, un šādiem Pašvaldības noteiktiem aizsardzības pasākumiem:
	1. aizliegts disciplināri sodīt darbinieku, kurš cēlis trauksmi;
	2. aizliegts trauksmes celšanas dēļ mainīt darba pienākumu notikumus – amatu, algu, darba apstākļus, darba atrašanās vietu.
26. **Noslēguma jautājumi**
27. Atbildīgās personas iepazīstina ar noteikumiem visus Pašvaldības darbiniekus. Pašvaldības iestāžu vadītāji ar noteikumiem iepazīstina iestādes darbiniekus.
28. Par noteikumiem nodarbināto, uzsākot darba tiesiskās attiecības vai cita veida ar profesionālo darbību saistītas tiesiskās attiecības, informē personāla speciālists.
29. Pašvaldībā tiek nodrošināta viegli pieejama informācija par trauksmes celšanas sistēmu – mājas lapā www.priekuli.lv/pašvaldība/trauksmes celšana, kas pieejama visiem Pašvaldības un tās iestāžu darbiniekiem.

Domes priekšsēdētāja (paraksts) Elīna Stapulone